ΠΡΟΚΗΡΥΞΗ

10ου ΠΡΩΤΑΘΛΗΜΑΤΟΣ ΕΛΛΑΔΟΣ BACKGAMMON - Όμιλος Αθήνας

ΓΕΝΙΚΑ

1. Προκηρύσσεται, από την Ελληνική Ομοσπονδία Backgammon, τον Σύγχρονο Αγωνιστικό Τάβλι Όμιλο Καρδίτσας και τον Όμιλο Αγωνιστικού Μπριτζ Λάρισας (Τμήμα Backgammon) η διεξαγωγή του 10ου Πρωταθλήματος Ελλάδος Backgammon.
2. Η διεξαγωγή του Πρωταθλήματος, όσον αφορά τον όμιλο της Αθήνας, με διοργανώτρια αρχή την Ελληνική Ομοσπονδία Backgammon, θα γίνει ως επί το πλείστον στην Αθήνα, κατά την περίοδο Σεπτεμβρίου 2016 - Ιουνίου 2017 και θα αποτελείται από οκτώ ημερήσια τουρνουά (ημέρα Σάββατο) και τρία διήμερα (Σαββατοκύριακα) με το ένα από αυτά να αντιστοιχεί στην Τελική Φάση, ως εξής:

* 1η αγωνιστική: 24 Σεπτεμβρίου 2016,
* 2η αγωνιστική: 8 Οκτωβρίου 2016,
* 3η αγωνιστική: 19 Νοεμβρίου 2016,
* 4η αγωνιστική: 17-18 Δεκεμβρίου 2016,
* 5η αγωνιστική: 21 Ιανουαρίου 2017,
* 6η αγωνιστική: 4 Φεβρουαρίου 2017,
* 7η αγωνιστική: 18 Φεβρουαρίου 2017,
* 8η αγωνιστική: 1 Απριλίου 2017,
* 9η αγωνιστική: 6 Μαΐου 2017,
* 10η αγωνιστική («Κύπελλο Αντώνης Μαλτεζόπουλος»): 27-28 Μαΐου 2017 και
* Τελική Φάση, Καρδίτσα, 17-18 Ιουνίου 2017.

Η διοργανώτρια αρχή διατηρεί το δικαίωμα να αλλάξει τις ημερομηνίες και τους τόπους διεξαγωγής. Κάθε τέτοια τυχόν αλλαγή θα ανακοινώνεται έγκαιρα στην ιστοσελίδα της στην οποία θα βρίσκεται αναρτημένο το πλήρες πρόγραμμα των αγωνιστικών. Επίσης, η διοργανώτρια αρχή διατηρεί το δικαίωμα να διεξάγει Γενική Συνέλευση και αρχαιρεσίες ανάμεσα στον πρώτο και στον δεύτερο γύρο οποιουδήποτε τουρνουά της Προκριματικής Φάσης.

1. Οι συμμετέχοντες θα διαγωνιστούν αποκλειστικά στο διεθνές παιχνίδι Backgammon. Ισχύουν οι κανονισμοί που είναι αναρτημένοι στην ιστοσελίδα της διοργανώτριας αρχής, καθώς και ο Εσωτερικός Κανονισμός συμπεριφοράς που έχει θεσπιστεί. Η διοργανώτρια αρχή διατηρεί το δικαίωμα να αρνηθεί σε παίκτη τη συμμετοχή σε οποιοδήποτε τουρνουά της διοργάνωσης χωρίς να οφείλει εξήγηση.
2. Το Πρωτάθλημα θα διεξαχθεί σε δύο φάσεις: Τα δέκα τακτικά τουρνουά (Προκριματική Φάση) και την Τελική Φάση (Play Off).
3. Οι αγώνες του Πρωταθλήματος 2016 - 2017 θα διεξάγονται αποκλειστικά με τη χρήση χρονομέτρων («σκακιστικών» ρολογιών). Εάν τα ρολόγια δεν επαρκούν για όλους τους αγώνες που διεξάγονται ταυτόχρονα, θα τοποθετούνται κατόπιν επιλογής του Διευθυντή Αγώνων, σε αγώνες που κρίνονται ως πιθανοί να προκαλέσουν καθυστέρηση. Ο χρόνος κάθε παίκτη αντιστοιχεί σε δώδεκα δευτερόλεπτα «δωρεάν» ανά κίνηση, συν τον συνολικό χρόνο της αναμέτρησης, ο οποίος προσδιορίζεται σε δύο λεπτά ανά πόντο μήκους αγώνα. Για παράδειγμα, για αγώνα 9 πόντων κάθε παίκτης έχει συνολικό χρόνο (9 x 2), δηλαδή 18 λεπτά.

ΠΡΟΚΡΙΜΑΤΙΚΗ ΦΑΣΗ

1. Η Προκριματική Φάση αποτελείται από δέκα ανεξάρτητα μεταξύ τους τουρνουά (τα δύο από αυτά διήμερα), τα οποία διεξάγονται σε αγώνες μήκους 9 πόντων, με παραλλαγή ελβετικού συστήματος FT και τυχόν bye δίνονται στην κορυφή της βαθμολογίας. Τα οκτώ ημερήσια τουρνουά είναι διπλού αποκλεισμού (δηλαδή, για να αποκλειστεί κάποιος παίκτης απαιτούνται δύο ήττες) ενώ τα δύο διήμερα, τριπλού αποκλεισμού. Σε περίπτωση που προκύψει ισοβαθμία μεταξύ των τριών τελευταίων παικτών, εγκαταλείπεται το FT σύστημα και διεξάγεται ένας γύρος μπαράζ μήκους 5 πόντων, κατά τον οποίο όλοι παίζουν με όλους. Αν η τριπλή ισοβαθμία παραμείνει, διεξάγονται επιπλέον γύροι μπαράζ μήκους 3 και μετά 1 πόντου, μέχρι να αρθεί η ισοβαθμία. Η διοργανώτρια αρχή διατηρεί το δικαίωμα να αλλάξει το μήκος των αγώνων πριν την έναρξη του τουρνουά. Τέτοια αλλαγή δεν επηρεάζει τη βαθμολογία του Πρωταθλήματος (άρθρο 10).
2. Οι αγώνες κάθε γύρου στα τουρνουά της Προκριματικής Φάσης, θα ξεκινούν ταυτόχρονα, κατόπιν μικρού διαλείμματος μετά τη λήξη του τελευταίου αγώνα του προηγούμενου γύρου.
3. Το κόστος συμμετοχής σε κάθε ημερήσιο τουρνουά της Προκριματικής Φάσης ορίζεται σε 50 ευρώ για τα ταμειακώς εντάξει τακτικά μέλη και σε 60 ευρώ για όλους τους υπόλοιπους, ενώ για τα διήμερα τουρνουά ορίζεται σε 100 και 120 ευρώ αντιστοίχως. Η διαφορά στη συμμετοχή μεταξύ των ταμειακώς εντάξει και των υπολοίπων παικτών (10 ευρώ στα ημερήσια και 20 ευρώ στα διήμερα τουρνουά) παρακρατείται από τη διοργανώτρια αρχή. Η διοργανώτρια αρχή διατηρεί το δικαίωμα να αλλάξει το κόστος συμμετοχής για όλες τις κατηγορίες παικτών.
4. Η διανομή των χρηματικών επάθλων είναι 50% (πρώτος) 30% (δεύτερος) και 20% (τρίτος) στα ημερήσια τουρνουά και 45% (πρώτος) 25% (δεύτερος) 14% (τρίτος) και δύο έπαθλα από 8% (τέταρτος και πέμπτος) στα διήμερα. Για τον καθορισμό των θέσεων μετράει μόνο ο γύρος αποκλεισμού των παικτών και όχι τυχόν bye ή η διαφορά πόντων.
5. Δημιουργείται βαθμολογία μεταξύ των συμμετεχόντων σε όλα τα επιμέρους τουρνουά για να προσδιοριστούν οι παίκτες που θα έχουν δικαίωμα συμμετοχής στην Τελική Φάση (Play Offs). Η βαθμολογία κάθε παίκτη, ισούται με το άθροισμα των νικών που επιτυγχάνει σε όλα τα τουρνουά. Σε περίπτωση που σε κάποιο τουρνουά απαιτηθούν γύρος ή γύροι μπαράζ (άρθρο 6) για τη βαθμολογία μετράει μόνο ο τελευταίος γύρος, ο οποίος καθόρισε την τελική κατάταξη στο συγκεκριμένο τουρνουά, ως εξής: Ο νικητής παίρνει δύο πόντους, ο δεύτερος έναν και ο τρίτος μηδέν πόντους από τους γύρους των μπαράζ, ανεξάρτητα από το μήκος ματς στο οποίο κρίθηκε το αποτέλεσμα. Ενδιάμεσοι γύροι μπαράζ που δεν ήραν την ισοβαθμία δεν μετρούν για τη βαθμολογία. Για την κατάρτιση της τελικής βαθμολογίας, συνυπολογίζονται τα οχτώ καλύτερα τουρνουά για κάθε παίκτη.
6. Μετά την ολοκλήρωση των δέκα τουρνουά της Προκριματικής Φάσης, οι οκτώ (8) πρώτοι στη βαθμολογία προκρίνονται στην Τελική Φάση. Σε περίπτωση ισοβαθμίας μεταξύ δύο ή περισσοτέρων διαγωνιζομένων, θα λαμβάνονται υπόψη (i) η βαθμολογία που συγκέντρωσαν οι ισόβαθμοι στο σύνολο των δέκα τουρνουά, (ii) το ποσοστό νικών που σημείωσαν οι ισοβαθμούντες παίκτες στο σύνολο των δέκα τουρνουά της Προκριματικής Φάσης και (iii) οι μεταξύ τους αγώνες (μόνο αν πρόκειται για δύο παίκτες) κατά τη διάρκεια της Προκριματικής Φάσης. Σε περίπτωση νέας ισοβαθμίας μεταξύ δύο παικτών, για να κριθεί η πρόκριση ή η κατάταξη στην Τελική Φάση θα διεξαχθεί αγώνας μπαράζ μήκους 9 πόντων. Αν οι ισοβαθμούντες είναι περισσότεροι από δύο, η διοργανώτρια αρχή θα καθορίσει το σύστημα των αγώνων μπαράζ.
7. Πριν από κάθε τουρνουά της Προκριματικής Φάσης διεξάγεται προκριματικό τουρνουά (satellite) το οποίο δεν λαμβάνεται υπόψη στη βαθμολογία του Πρωταθλήματος και στην αξιολόγηση ELO. Το κόστος συμμετοχής για τα satellites των ημερήσιων τουρνουά καθορίζεται στα 5 ευρώ. Το κόστος συμμετοχής για τα satellites των διήμερων τουρνουά υπολογίζεται ως το πηλίκο της συμμετοχής ενός ταμειακώς εντάξει μέλους διά τον αριθμό των συμμετεχόντων στο satellite, στρογγυλεμένο κατά το δοκούν. Έπαθλο των satellites είναι δωρεάν θέση αποκλειστικά στο επόμενο τουρνουά Πρωταθλήματος. Δεύτερο satellite για το ίδιο τουρνουά της Προκριματικής Φάσης μπορεί να διεξαχθεί μόνο αν το σύνολο των χρηματικών συμμετοχών ξεπερνάει το κόστος συμμετοχής στο τουρνουά της Προκριματικής Φάσης. Αν το σύνολο των συμμετοχών ξεπερνάει το κόστος συμμετοχής του επόμενου τουρνουά αλλά δεν επαρκεί για επιπλέον δωρεάν θέση, τη διαφορά την καρπώνεται ο νικητής του satellite. Αν ο νικητής ενός satellite δεν εμφανιστεί στο τουρνουά για το οποίο έχει εξασφαλίσει συμμετοχή, τότε τη δωρεάν συμμετοχή κερδίζει ο αντίπαλός του στον τελικό. Αν δεν εμφανιστεί ούτε αυτός, τότε τα χρήματα των συμμετοχών του satellite πιστώνονται στο ταμείο της Ομοσπονδίας. Όλα τα satellites, είναι τουρνουά μονού αποκλεισμού (νοκ άουτ) χωρίς υποχρέωση ρολογιού, οι ημερομηνίες διεξαγωγής τους θα βρίσκονται αναρτημένες στην ιστοσελίδα της διοργανώτριας αρχής και θα είναι οι εξής (όλες Σάββατα):
   * Satellite 1ης αγωνιστικής: 10 Σεπτεμβρίου 2016,
   * Satellite 2ης αγωνιστικής: 1 Οκτωβρίου 2016,
   * Satellite 3ης αγωνιστικής: 5 Νοεμβρίου 2016,
   * Satellite 4ης αγωνιστικής: 3 Δεκεμβρίου 2016,
   * Satellite 5ης αγωνιστικής: 14 Ιανουαρίου 2017,
   * Satellite 6ης αγωνιστικής: 28 Ιανουαρίου 2017,
   * Satellite 7ης αγωνιστικής: 11 Φεβρουαρίου 2017,
   * Satellite 8ης αγωνιστικής: 18 Μαρτίου 2017,
   * Satellite 9ης αγωνιστικής: 22 Απριλίου 2017 και
   * Satellite 10ης αγωνιστικής: 13 Μαΐου 2017.

Η διοργανώτρια αρχή διατηρεί το δικαίωμα να αλλάξει τις ημερομηνίες και τους τόπους διεξαγωγής. Κάθε τέτοια τυχόν αλλαγή θα ανακοινώνεται έγκαιρα στην ιστοσελίδα της στην οποία θα βρίσκεται αναρτημένο το πλήρες πρόγραμμα των αγωνιστικών. Επίσης, σε περίπτωση αλλαγής του κόστους συμμετοχής στα τουρνουά της Προκριματικής Φάσης, η διοργανώτρια αρχή διατηρεί το δικαίωμα να μην διεξάγει τα αντίστοιχα satellite.

ΤΕΛΙΚΗ ΦΑΣΗ (PLAY OFFS)

1. Στην Τελική Φάση, εκτός από τους οκτώ (8) προκριθέντες του ομίλου της Αθήνας, συμμετέχουν και ισάριθμοι (8) προκριθέντες από τους ομίλους της Καρδίτσας και της Λάρισας μαζί.
2. Οι προκριθέντες στην Τελική Φάση κατατάσσονται από τον πρώτο έως τον όγδοο, τόσο για την Αθήνα (Α1 έως Α8) όσο και για τις Καρδίτσα και Λάρισα (Κ1 έως Κ8). Η Ελληνική Ομοσπονδία Backgammon και ο Σ.Α.Τ.Ο. Καρδίτσας οφείλουν να ενημερώσουν ο ένας τον άλλον για τα ονόματα και τη σειρά των προκριθέντων τους, τουλάχιστον μία εβδομάδα πριν την Τελική Φάση.
3. Η Τελική Φάση θα διεξαχθεί με σύστημα νοκ άουτ (απλού αποκλεισμού). Για τον καθορισμό των ζευγαριών δεν γίνεται κλήρωση. Στον Γύρο των 32 ο πέμπτος της Αθήνας (Α5) αντιμετωπίζει τον όγδοο της Καρδίτσας (Κ8). Ομοίως ορίζονται τα ζευγάρια Α6-Κ7, Α7-Κ6 και Α8-Κ5. Οι νικητές τους προκρίνονται στον Γύρο των 16, όπου αντιμετωπίζουν τους παίκτες που έχουν προκριθεί ως τρίτοι και τέταρτοι, ως εξής:
   * (Α5-Κ8) – Α4 και ο νικητής στα προημιτελικά με τον Κ1
   * (Α7-Κ6) – Κ3 και ο νικητής στα προημιτελικά με τον Α2
   * (Α8-Κ5) – Κ4 και ο νικητής στα προημιτελικά με τον Α1
   * (Α6-Κ7) – Α3 και ο νικητής στα προημιτελικά με τον Κ2

Στα ημιτελικά θα συναντηθούν οι νικητές των δύο πρώτων και των δύο τελευταίων σκελών, δηλαδή

* (Α5/Κ8/Α4/Κ1) – (Α7/Κ6/Κ3/Α2) και
* (Α8/Κ5/Κ4/Α1) – (Α6/Κ7/Α3/Κ2)

και οι νικητές τους θα παίξουν στον τελικό. Δεν θα παιχτεί μικρός τελικός μεταξύ των ηττημένων των ημιτελικών.

1. Το πρόγραμμα της Τελικής Φάσης καθορίζεται ως εξής:

Σάββατο 17 Ιουνίου 2017

* Γύρος των 32: 17 πόντοι
* Γύρος των 16: 19 πόντοι
* Προημιτελικά: 21 πόντοι

Κυριακή 18 Ιουνίου 2017

* Ημιτελικά: 23 πόντοι
* Τελικός: 25 πόντοι

1. Ο νικητής κατακτά τον τίτλο του Πρωταθλητή Ελλάδος και ο αντίπαλός του στον τελικό κατατάσσεται δεύτερος. Η τυπική κατάταξη των υπολοίπων παικτών, προκύπτει από τον γύρο αποκλεισμού τους.
2. Η συμμετοχή στην Τελική Φάση ορίζεται στα 100 ευρώ για κάθε παίκτη εκτός από τους πρώτους προκριθέντες από κάθε όμιλο (Α1 και Κ1) οι οποίοι δεν πληρώνουν συμμετοχή.
3. Παίκτης που έχει προκριθεί στην Τελική Φάση οφείλει να έχει προπληρώσει τη συμμετοχή του στα Play Offs, τουλάχιστον έξι ημέρες πριν από τη διεξαγωγή τους, αλλιώς θεωρείται πως δεν επιθυμεί τη συμμετοχή του, οπότε καλείται να αγωνιστεί στη θέση του ο πρώτος επιλαχών της βαθμολογίας. Στην περίπτωση αυτή, ο επιλαχών καταλαμβάνει τη 8η θέση στην κατάταξη και όλοι οι ευρισκόμενοι κάτω από τον παραιτηθέντα, προωθούνται κατά μία θέση. Εύλογα, μεταβάλλονται και τα ζευγάρια των αγώνων. Η εμπρόθεσμη καταβολή του δικαιώματος συμμετοχής στην Τελική Φάση αποδεικνύεται με την επίδειξη καταθετηρίου τραπέζης που αφορά στον τραπεζικό λογαριασμό της Ομοσπονδίας ή μέσω ρητής δήλωσης μέλους του Δ.Σ. ότι το ποσόν έχει δοθεί ιδιοχείρως στον ίδιο.

ΕΠΑΘΛΑ

1. Με κύπελλα βραβεύονται οι πρώτοι δύο των επιμέρους ημερησίων τουρνουά της Προκριματικής Φάσης, οι πρώτοι τρεις των διήμερων και οι πρώτοι δύο της Τελικής Φάσης. Η Ελληνική Ομοσπονδία Backgammon καλύπτει το ήμισυ του κόστους των επάθλων της Τελικής Φάσης.
2. Ο πρώτος της βαθμολογίας της Προκριματικής Φάσης ονομάζεται «Παίκτης της Χρονιάς» για τον όμιλο της Αθήνας και βραβεύεται με τιμητική πλακέτα. Επίσης, δεν πληρώνει συμμετοχή στην Τελική Φάση (άρθρο 18).
3. Στα μηνιαία τουρνουά, θα υπάρχει προαιρετικό side bet ίσο με τη συμμετοχή ενός τακτικά ενήμερου μέλους, και το οποίο θα κερδίζει ο πλέον επιτυχών μεταξύ όσων αποφάσισαν να συμμετάσχουν σ’ αυτό. Σε περίπτωση που δύο ή περισσότεροι διαγωνιζόμενοι στο side bet αποκλειστούν στον ίδιο γύρο, το side bet μοιράζεται. Για τον καθορισμό του νικητή μετράει μόνο ο γύρος αποκλεισμού των παικτών και όχι τυχόν bye ή η διαφορά πόντων.
4. Τo ποσό που θα συγκεντρωθεί από τις συμμετοχές των διαγωνιζόμενων στην Τελική Φάση, διανέμεται στους νικητές ως εξής: Πρωταθλητής 70%, Δεύτερος 30%.

ΧΡΗΣΤΙΚΕΣ ΠΛΗΡΟΦΟΡΙΕΣ

Τα οκτώ ημερήσια τουρνουά της Προκριματικής Φάσης θα διεξαχθούν στο εντευκτήριο του MindGames A.O. (Ευριπίδου 11 & Κεφαλληνίας, Χολαργός). Η Ομοσπονδία διατηρεί το δικαίωμα να αλλάξει την τοποθεσία διεξαγωγής. Στην περίπτωση αυτή οι ενδιαφερόμενοι θα ενημερωθούν μέσω της ιστοσελίδας της και μέσω ηλεκτρονικού ταχυδρομείου. Πληροφορίες για τον τόπο διεξαγωγής των διήμερων τουρνουά και της Τελικής Φάσης, η οποία θα διεξαχθεί στην Καρδίτσα, θα αναρτηθούν εγκαίρως στην ιστοσελίδα της Ομοσπονδίας.